



Zásady prijímacieho konania na 1. stupeň

na Fakulte hospodárskej informatiky

Ekonomickej univerzity v Bratislave   
na akademický rok 2020/2021

## Všeobecné ustanovenia

1. Na Fakultu hospodárskej informatiky Ekonomickej univerzity v Bratislave (ďalej len FHI EU v Bratislave alebo fakulta) sa uskutoční pre akademický rok 2020/2021 prijímacie konanie na 1. stupeň štúdia iba na akreditované študijné programy.

## Prijímacie konanie na 1. stupeň štúdia

### Článok 1 - Podávanie prihlášok na štúdium 1. stupňa štúdia

1. Uchádzači o štúdium študijného programu prvého stupňa štúdia na FHI EU v Bratislave si podávajú prihlášky do **31. marca 2020** elektronicky výhradne prostredníctvom Akademického informačného systému EU v Bratislave.

1. V prihláške uchádzač uvedie:
   * akademický rok 2020/2021,

* požadované osobné údaje (meno, priezvisko, rodné priezvisko, tituly, rodné číslo, dátum narodenia, miesto narodenia, miesto trvalého pobytu, pohlavie a štátne občianstvo, u cudzinca aj miesto pobytu v SR, rodné číslo u cudzinca v prípade, že mu bolo pridelené ministerstvom vnútra, u uchádzačov bez rodného čísla sa použije rodné číslo vytvorené z dátumu narodenia v tvare rrmmdd0000 (napr. pre dátum narodenia 2. 5. 1996 – 9605020000)),
  + názov FHI EU v Bratislave,
  + názov študijného programu, o ktorý má záujem,
  + formu štúdia (denné štúdium),
  + metódu štúdia (prezenčná),
  + v prípade záujmu o štúdium aj v inom študijnom programe fakulty môže uchádzač na ten istý formulár uviesť aj iný študijný program do nasledujúcich riadkov,
  + cudzí jazyk, z ktorého má záujem robiť prijímaciu skúšku (podľa požiadavky a ponuky fakulty),
  + rok maturitnej skúšky,
  + kód strednej školy,
  + druh absolvovanej strednej školy, jej názov a adresu,
  + študijný odbor a kód študijného odboru strednej školy,
  + na tretej strane prihlášky uvedie prehľad o predchádzajúcom štúdiu na vysokej škole,
  + vyhlásenie a súhlas uchádzača so spracovaním osobných údajov.

Uchádzač so zníženou zdravotnou spôsobilosťou a uchádzač so špecifickými potrebami je povinný priložiť doklad preukazujúci zníženú zdravotnú spôsobilosť, resp. špecifické potreby a kontaktovať fakultu v záujme určenia formy prijímacej skúšky a spôsobu jej vykonania.

1. Uchádzač si v prípade záujmu o štúdium študijných programov prvého stupňa na viacerých fakultách Ekonomickej univerzity v Bratislave musí podať samostatnú prihlášku na každú z týchto fakúlt a zaplatiť na každú z týchto fakúlt poplatok v uvedenej výške.
2. Poplatok za prijímacie konanie na 1. stupeň štúdia je **32 Eur**.
3. Poplatok za prijímacie konanie je možné uhradiť výhradne bankovým prevodom.
4. Pri úhrade poplatku za prijímacie konanie sa uvádzajú tieto údaje:

* názov fakulty v nasledujúcom tvare: FHI EUBA
* IBAN: SK47 8180 0000 0070 0008 0671
* variabilný symbol:
* rodné číslo uchádzača (bez lomky)
* u uchádzačov bez rodného čísla použiť rodné číslo vytvorené z dátumu narodenia v tvare rrmmdd0000 (napr. pre dátum narodenia 2. 5. 1996 – 9605020000)
* špecifický symbol:
* Fakulta hospodárskej informatiky – 1030003

**Pre úhradu zo zahraničia sa použijú nasledovné identifikačné údaje:**

IBAN:

SK47 8180 0000 0070 0008 0671

**Bankové spojenie pre úhradu z krajín EÚ:**

SWIFT: SPSRSKBA

Banka: Štátna pokladnica, Radlinského 32, Bratislava

**Bankové spojenie pre úhradu z tretích krajín:**

**Banka príjemcu:**

STATNA POKLADNICA

Radlinského 32

810 05 Bratislava

Slovakia

BIC/SWIFT\*\*: SPSRSKBAXXX

**Sprostredkujúca banka príjemcu\*\*:**

Vseobecna uverova banka, a.s.

Mlynske Nivy 1

829 90 Bratislava

Slovakia

BIC/SWIFT\*\*: SUBASKBXXXX

1. Poplatok bude použitý výhradne na prípravu a realizáciu prijímacieho konania a prijímacej skúšky. Poplatok sa po zaevidovaní prihlášky v prípade neúčasti na prijímacej skúške, resp. pri zrušení prihlášky zo strany uchádzača nevracia. V prípade, že sa uchádzač nemôže zúčastniť prijímacej skúšky zo závažných dôvodov, môže písomne požiadať dekana fakulty o vrátenie časti poplatku (maximálne do výšky **8 Eur**)**.** Žiadosť o vrátenie časti poplatku, s priloženým dokladom o závažných dôvodoch, musí byť doručená na študijné oddelenie fakulty najneskôr do 31. mája 2020 (rozhoduje dátum poštovej pečiatky).
2. Prílohu prihlášky na prvý stupeň štúdia tvorí úradne overená fotokópia maturitného vysvedčenia, bez dodatku k maturitnému vysvedčeniu.

Originály vysvedčení sa nebudú preberať. Overená fotokópia maturitného vysvedčenia sa odovzdáva v deň prijímacieho konania, najneskôr v deň zápisu na štúdium.

1. FHI EU v Bratislave nepotvrdzuje uchádzačom príjem prihlášky. Potvrdenie o podaní prihlášky sa automaticky generuje z informačného systému.
2. Do prijímacieho konania bude zaradený iba ten uchádzač, ktorý si v stanovenom termíne podá riadne vyplnenú prihlášku a uhradí poplatok za prijímacie konanie do 15. 4. 2020.
3. Od povinnosti vykonať prijímaciu skúšku sú oslobodení:
   * + - 1. uchádzači o štúdium na fakulte, ktorí sa v akademickom roku 2019/2020 zúčastnili na celoslovenskom kole odbornej, resp. ekonomicky zameranej súťaže, organizovanej s celoslovenskou pôsobnosťou pre študentov stredných škôl: Ekonomická olympiáda, Olympiáda mladý účtovník a Matematická olympiáda, konaných do 30. 4. 2020;
         2. uchádzači o štúdium študijného programu Hospodárska informatika, ktorí sa v akademickom roku 2019/2020 zúčastnili na celoslovenskom kole súťaže Olympiáda v informatike, konanej do 30. 4. 2020;
         3. uchádzači o štúdium na fakulte, ak absolvovali celoslovenské kolo v rámci celoslovenskej súťaže pre stredoškolských študentov a súťaž organizovala niektorá z fakúlt EU v Bratislave do 30. 4. 2020;
         4. uchádzači o štúdium na fakulte, ktorí absolvujú test Všeobecných študijných predpokladov (alebo jeho českú verziu Obecné studijní předpoklady) a zároveň aj test z cudzieho jazyka, ktoré možno absolvovať v rámci Národných porovnávacích skúšok (NPS) zabezpečovaných spoločnosťou Scio v akademickom roku 2019/2020. Na štúdium budú prijatí uchádzači, ktorých percentil z každého testu bude rovný alebo vyšší ako 60.

Testy v rámci Národných porovnávacích skúšok možno absolvovať v priebehu akademického roka 2019/2020 v niekoľkých mestách na Slovensku aj v Čechách. Testy je možné absolvovať viackrát, uchádzačom sa započíta vždy najlepší dosiahnutý výsledok testu. Test musí uchádzač vykonať najneskôr do 30. 4. 2020.

1. Ak uchádzač neabsolvuje všetky predpísané testy v rámci Národných porovnávacích skúšok v danej hranici percentilu, musí sa zúčastniť prijímacej skúšky na fakultu zo všetkých predmetov prijímacej skúšky.
2. Minimálne 21 dní pred konaním prijímacej skúšky na 1. stupeň štúdia pošle fakulta prihláseným uchádzačom pozvánku a požiadavky na prijímacie skúšky z jednotlivých predmetov.
3. Na FHI EU v Bratislave možno zapísať na štúdium študijného programu prvého stupňa štúdia iba uchádzačov prijatých na základe prijímacieho konania.

**Článok 2 -** **Prijímacia skúška na 1. stupeň štúdia**

1. Základnou podmienkou pre prijatie na štúdium 1. stupňa štúdia na FHI EU v Bratislave je úplné stredné vzdelanie alebo úplné stredné odborné vzdelanie ukončené maturitou.
2. Uchádzač, ktorý nepreukáže splnenie základných podmienok prijatia na štúdium v čase prijímacích skúšok, môže byť na štúdium prijatý podmienečne s tým, že je povinný preukázať splnenie základných podmienok prijatia na štúdium najneskôr v deň určený fakultou na zápis na štúdium.
3. Ďalšou podmienkou pre prijatie na štúdium 1. stupňa štúdia na FHI EU v Bratislave je vykonanie prijímacej skúšky zo všetkých jej častí. **FHI** **EU v Bratislave neberie pri prijímaní uchádzačov o štúdium zreteľ na výsledky dosiahnuté v štúdiu na strednej škole, ani na úroveň maturitnej skúšky a jej predmety a ich výsledky.**
4. Zahraniční uchádzači majú rovnaké podmienky ako uchádzači zo SR, musia však absolvovať kurz jazykovej a odbornej prípravy pre potreby zvládnutia požiadaviek študijného programu v slovenskom jazyku, test na prijímacej skúške musia vykonať zo slovenského jazyka (okrem uchádzačov z ČR). Uchádzači, ktorým bolo vydané osvedčenie Slováka žijúceho v zahraničí podľa osobitného predpisu, sa považujú za občana SR.
5. Obsahové zameranie jednotlivých predmetov svojím rozsahom zodpovedá obsahu úplného stredného vzdelania.
6. Prijímacia skúška na 1. stupeň štúdia sa koná **15. - 19. júna 2020**. Náhradný termín prijímacej skúšky nebude stanovený.
7. Prijímacia skúška na 1. stupeň štúdia na fakulte pozostáva z písomných testov:

* **zo všeobecných študijných predpokladov,**
* **z jedného cudzieho jazyka** podľa výberu uchádzačov a ponuky fakulty.

1. Uchádzačovi so špecifickými potrebami sa na jeho žiadosť na základe vyhodnotenia jeho špecifických potrieb určí forma prijímacej skúšky a spôsob jej vykonania s prihliadnutím na jeho špecifické potreby. O forme a spôsobe vykonania prijímacej skúšky rozhoduje dekan FHI EU v Bratislave.
2. Prijímaciu skúšku na 1. stupeň štúdia možno na fakulte vykonať z anglického, nemeckého, ruského, francúzskeho, španielskeho a talianskeho jazyka. Cudzinci (okrem ČR) sú povinní vykonať prijímaciu skúšku zo slovenského jazyka. Zahraniční uchádzači, ktorí maturovali zo slovenského jazyka (v SR alebo v zahraničí), sú povinní vykonať prijímaciu skúšku z iného ako slovenského jazyka podľa ponuky fakulty.
3. Účasť na prijímacej skúške je podmienená predložením:

* pozvánky,
* preukazu totožnosti,
* úradne overenej fotokópie maturitného vysvedčenia bez dodatku k maturitnému vysvedčeniu.

1. Uchádzači, ktorí nepredložia overenú fotokópiu maturitného vysvedčenia z dôvodu, že konajú maturitnú skúšku v zahraničí a následne majú povinnosť vykonať rozdielovú maturitnú skúšku z niektorého z predmetov, pričom sa táto koná až po realizácii prijímacích skúšok na FHI EU v Bratislave, sa môžu prijímacej skúšky zúčastniť. V prípade, že splnia podmienky pre prijatie, budú prijatí podmienečne s tým, že definitívne rozhodnutie o prijatí dostanú až po vykonaní rozdielovej maturitnej skúšky a predložení overenej fotokópie maturitného vysvedčenia.
2. Uchádzači, ktorí nepredložia overenú fotokópiu maturitného vysvedčenia z dôvodu, že absolvujú medzinárodný študijný program podľa § 7 ods. 6 zákona č. 245/2008 Z. z. o výchove a vzdelávaní (školský zákon) a o zmene a doplnení niektorých zákonov (napr. International Baccalaureate program – IB program), sa môžu prijímacej skúšky zúčastniť. V prípade, že splnia podmienky pre prijatie, budú prijatí podmienečne s tým, že definitívne rozhodnutie o prijatí dostanú až po predložení dokladu o maturitnej skúške vykonanej podľa tohto programu a ktorý sa považuje za rovnocenný s maturitným vysvedčením podľa zákona č. 245/2008 Z. z.
3. Uchádzači, ktorí nepredložia overenú fotokópiu maturitného vysvedčenia z dôvodu neúčasti alebo z dôvodu neúspešného vykonania maturitnej skúšky, sa môžu prijímacej skúšky zúčastniť.
4. Uchádzači, ktorí absolvovali stredoškolské štúdium alebo jeho časť v zahraničí, (okrem uchádzačov z ČR), sú povinní podľa zákona č.422/2015 Z. z. o uznávaní dokladov o vzdelaní a o uznávaní odborných kvalifikácií a o zmene a doplnení niektorých zákonov predložiť v termíne stanovenom fakultou nostrifikované doklady o štúdiu vydané príslušným úradom, doplnené potvrdením Strediska na uznávanie dokladov o vzdelaní MŠVVaŠ SR (ďalej aj Stredisko). Potvrdenie Strediska predložia i cudzí štátni príslušníci uchádzajúci sa o štúdium na FHI EU v Bratislave.
5. Jednotlivé otázky v testoch obsahujú viacero možností odpovede. Uchádzač vyznačí správnu odpoveď na odpovedný hárok, ktorý je označený čiarovým kódom. Čiarový kód si vyžrebuje uchádzač pri prezencii a slúži na označenie odpovedných hárkov a na získanie informácie o výsledku prijímacích skúšok.

### Článok 3 - Hodnotenie prijímacej skúšky na 1. stupeň štúdia

1. Vyhodnocovanie testov prebieha v deň konania prijímacej skúšky pomocou počítačovej techniky (skenovanie uvedených odpovedí na odpovedných hárkoch a automatizované vyhodnocovanie) a to iba na základe identifikačného údaju, ktorým je čiarový kód. Po vyhodnotení všetkých testov sa výsledky pretransformujú do databázy uchádzačov a pre každého uchádzača sa automaticky vypočíta súčet bodov zo všetkých testov.
2. Za výsledky z každej časti prijímacej skúšky môže uchádzač získať maximálne 100 bodov (na FHI EU v Bratislave spolu za prijímaciu skúšku 200 bodov).
   1. Uchádzači, ktorým bolo odpustené zúčastniť sa prijímacej skúšky podľa článku 1 ods. 12, získavajú za prijímaciu skúšku 200 bodov na FHI EU v Bratislave.
   2. Súčet získaných bodov zo všetkých častí prijímacej skúšky sa použije na vytvorenie kvalitatívneho poradia uchádzačov.
   3. Podľa celkového výsledku prijímacej skúšky sa na fakulte vytvorí z uchádzačov poradie tak, že číslo 1 získa uchádzač s maximálnym počtom bodov a najvyššie poradové číslo získa uchádzač s minimálnym počtom bodov.
   4. Počet získaných bodov oznámi FHI EU v Bratislave uchádzačovi v deň konania prijímacej skúšky na výveskách v priestoroch fakulty a na webovom sídle EU v Bratislave. Celkové kvalitatívne poradie sa vytvorí až po ukončení prijímacích skúšok.

### Článok 4 - Prijímanie uchádzačov na 1. stupeň štúdia

1. O prijatí na štúdium, resp. minimálnom počte bodov potrebných na prijatie na štúdium rozhoduje dekan fakulty na základe zásad schválených akademickým senátom FHI EU v Bratislave.
2. Dekan FHI EU v Bratislave prijíma uchádzačov na študijný program, o ktorý prejavia uchádzači záujem uvedením v prihláške na štúdium. Uchádzačov, ktorí splnili podmienky pre prijatie, ale z kapacitných dôvodov nemôžu byť prijatí na zvolený študijný program, resp. na zvolenú formu štúdia, môže dekan fakulty prijať na iný študijný program fakulty, resp. na inú formu štúdia, v ktorých sú voľné kapacity.
3. Ak nevykoná úspešne prijímaciu skúšku na jednotlivé študijné programy dostatočný počet uchádzačov, o prijatí ďalších uchádzačov rozhoduje dekan fakulty a to tak, že môže ako ďalšie kritérium použiť záujem uchádzača uvedený v prihláške na štúdium (záujem o inú formu alebo iný študijný program uvedený na prihláške v 2. poradí) alebo použije ďalšie kvalitatívne poradie.
4. FHI EU v Bratislave si vyhradzuje právo ponúknuť tým uchádzačom o štúdium študijného programu prvého stupňa štúdia, s ktorými sa bude uvažovať na prijatie, možnosť študovať na inom pedagogickom pracovisku (ak v ňom fakulta realizuje daný stupeň štúdia), ako pôvodne prejavili záujem, a to v prípade, že počet uchádzačov úspešných na prijímacej skúške pre niektoré z pedagogických pracovísk bude nižší ako minimálne kapacitné požiadavky tohoto pracoviska a výučba na tomto pracovisku sa preto nebude realizovať.
5. Uchádzačom o štúdium pošle dekan fakulty podľa hodnotenia výsledkov prijímacej skúšky rozhodnutie o výsledku prijímacieho konania a to do 14 dní po ukončení prijímacích skúšok na fakulte. Rozhodnutie sa doručuje podľa zákona č. 131/2002 Z. z. o vysokých školách a o zmene a doplnení niektorých zákonov v znení neskorších predpisov (ďalej „zákon o vysokých školách“) do vlastných rúk uchádzača.
6. Uchádzači, ktorí splnili podmienky pre prijatie, avšak v čase prijímacích skúšok nesplnili základnú podmienku prijatia (nepredložili maturitné vysvedčenie), môžu byť prijatí podmienečne s tým, že definitívne rozhodnutie o prijatí vystaví dekan fakulty až po preukázaní splnenia základných podmienok pre prijatie (po predložení maturitného vysvedčenia).
7. Uchádzač môže podať žiadosť o preskúmanie tohto rozhodnutia orgánu, ktorý rozhodnutie vydal, t. j. dekanovi fakulty, do 8 dní odo dňa doručenia tohto rozhodnutia. O neprijatých uchádzačoch, ktorí v zákonom stanovenej lehote podajú žiadosť o preskúmanie rozhodnutia, sa rozhoduje v súlade s § 58 ods. 8 zákona o vysokých školách.
8. Podľa § 58 zákona o vysokých školách má fakulta právo požadovať od prijatých uchádzačov informáciu, či sa zapíšu na štúdium. Ak uchádzač informáciu v lehote do začiatku akademického roka neposkytne, zaniká mu právo zapísať sa na štúdium.
9. Uchádzači, ktorí budú prijatí na štúdium niektorého študijného programu, sú povinní sa zúčastniť zápisu podľa pokynov, ktoré dostanú písomnou formou spolu s rozhodnutím o prijatí.

**Študijné programy 1. stupňa štúdia, na ktoré bude fakulta prijímať uchádzačov v ak. roku 2020/2021**

|  |  |  |  |  |  |
| --- | --- | --- | --- | --- | --- |
| **Študijný program** | **Pracovisko** | **Forma štúdia** | **Titul** | **Počet rokov štúdia** | **Smerné číslo** |
| **Hospodárska informatika** | Bratislava | D | Bc. | 3 | 150 |
| **Manažérske rozhodovanie** | Bratislava | D | Bc. | 3 | 100 |
| **Účtovníctvo** | Bratislava | D | Bc. | 3 | 120 |

Vypracovala: Ing. Lucia Ondrušová, PhD.

prodekanka pre vzdelávanie

**Predkladá: prof. Ing. Ivan Brezina, CSc.**

**dekan**

Prerokoval a schválil:

doc. Ing. Martin MIŠÚT, CSc.

predseda AS FHI EU v Bratislave